תגובות לרמיזה הנדיבה של אובמה, התייחסויות לפופולריות של המריחואנה, מענה לאקטיביזם עיתונאי, תשובה לשאלה באיזו עיר יגורו כתבי ה"טיים" ועוד חדשות תקשורת מהרשת העולמית
 הנשיא האמריקאי ברק אובמה סיפר בראיון שנתן במהלך הסופ"ש שהוא מודאג מכך שהאינטרנט יהפוך את עולם העיתונות לבלוג אחד גדול. אובמה – שידוע כחובב עיתונים מושבע – אף רמז על כך שייתכן שהממשל שלו ייחלץ לעזרת הענף הגווע. למרבה ההפתעה, לא כולם שמחים על כך. גק שייפר ב"סלייט" אפילו חושב שזה רעיון ממש גרוע. גם חנוך מרמרי.  ה"וול סטריט גורנל" שם לב לכך שהתקשורת האמריקאית מרבה לעסוק בעת האחרונה במריחואנה. כדי לנסות להבין מדוע זה קורה, שוחח כתב העיתון עם בובי בלאק – מומחה גדול לענייני סמים קלים, והעורך הראשי של מגזין "High Times", שמשרת את קוראיו הסטלנים בנאמנות כבר 35 שנה.  כתבים זרים בסין מצאו את עצמם מותקפים על ידי אימיילים עמוסי וירוסים קטלניים, שנשלחו אליהם על ידי האקרים פטריוטיים לכבוד "יום הלאום" שנחגג ב- 1 באוקטובר. התקפה ויראלית דומה נערכה לקראת האולימפיאדה שנערכה בבייגינג, בקיץ שעבר.  הרברט בורדה – מו"ל גרמני שבבעלותו 250 מגזינים ברחבי העולם – החליט להקים אתר חדשות שיתחרה בגוגל ניוז. בניגוד לגוגל ניוז הוא גם יקפיד לשלם לאתרים שמהם יילקחו הכותרות והכתבות שיפורסמו באתר שלו.  ה-Yes Men הם חבורה של אקטיביסטים שמבצעים כל מיני תעלולים מתוחכמים, מושקעים ומשעשעים על מנת לקדם אגנדות חשובות (שנוטות להיות אנטי-תאגידיות ואנטי-קפיטליסטיות). הם אף כיכבו בשני סרטים שמתעדים את מעלליהם. בכל מקרה, השבוע הם הפיצו בניו יורק אלפי עותקים מזוייפים של גיליון ה"ניו יורק פוסט", שהוכן על ידם ועסק כל כולו בהתחממות כדור הארץ. ה"ניו יורק פוסט" לא מאוד התלהב מהמחווה המרגשת: כאשר מפיצי עיתון הדמה חילקו את העיתון שלהם מחוץ למערכת של ה"פוסט", הם נעצרו על ידי המשטרה (שנקראה למקום על ידי עובדי ה"פוסט" החביבים) ועיתוניהם המזוייפים הוחרמו.  בשנה הקרובה, "טיים" מגזין עומד לעקוב מקרוב אחרי העיר דטרויט. העיר, שסובלת מאוד מהמשבר הכלכלי, דורגה לאחרונה במקום האחרון (מתוך מאה) בסקר שביקש לדרג את הערים שהכי נחמד לגור בהן בארצות הברית. לצורך הפרוייקט רכש המגזין דירה בת שישה חדרים בעיר, כדי שכתביו יוכלו לשהות במקום ולספוג את האווירה. "דטרויט היא הסיפור הגדול של התקופה שלנו", אמר גון יואי, הבוס הגדול של חברת האם של המגזין. אמר, והודה לאלוהים שאינו גר שם.  בית ההוצאה "Conde Nast" – שמוציא לאור, בין השאר, את "ווג" ואת ה"ניו יורקר" – עומד, בימים אלה, בפני קיצוץ כואב של כרבע מהתקציב שלו. הראשים צפויים להתחיל להתגלגל באוקטובר. ובינתיים, אנה וינטור, העורכת של "ווג", מוצאת קצת זמן לייחצן את עצמה לקראת חיפושי העבודה הצפויים, בראיון לתוכנית "שישים דקות" של סי.בי.אס. היא אפילו מורידה את משקפי השמש.  חופש העיתונות בונצואלה יעמוד במרכזו של כנס גדול שיתקיים בעיר קראקאס. הטריגר לכנס: מהלך גדול שמוביל הנשיא הוגו צאווז לסגירת עשרות תחנות רדיו שנמצאות בבעלות פרטית. עד עתה נסגרו כשלושים תחנות, ועוד כמה עשרות נמצאות על הכוונת של השלטונות.